Diari Oficial de la Generalitat Valenciana


Sumari del DOGV 6028, del 04-06-2009 (2009/6369)

RESOLUCIÓ de 16 d'abril de 2009, del president de l'Entitat Pública de Transport Metropolità de València, per la qual es publiquen les bases de la convocatòria d'ajudes a transportistes autònoms, de vehicles d'autotaxi, a l'Àrea de Prestació Conjunta de València, per a l'adquisició de vehicles adaptats al transport de persones amb discapacitat i adquisició de vehicles ecològics.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6028

Data del DOGV
:   04-06-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/6369


Data del document
:   16-04-2009

Organisme emissor
:   Entitat Pública de Transport Metropolità de València

Tipus de document
:   Resolució

Anàlisi jurídica

 Descriptors 

:   * ajuda pública
    * taxi
    * transport públic

RESOLUCIÓ de 16 d'abril de 2009, del president de l'Entitat Pública de Transport Metropolità de València, per la qual es publiquen les bases de la convocatòria d'ajudes a transportistes autònoms, de vehicles d'autotaxi, a l'Àrea de Prestació Conjunta de València, per a l'adquisició de vehicles adaptats al transport de persones amb discapacitat i adquisició de vehicles ecològics. [2009/6369]
La consecució i manteniment d'un major grau de qualitat en la prestació del servici de transport públic de vehicles d'autotaxi s'integra en les línies d'actuació que l'Entitat Pública de Transport Metropolità de València desenvolupa des de la seua creació, per a la millora del transport públic en l'àrea de València.
Des de la perspectiva del transport públic, com a ferramenta bàsica per a la integració social, és necessari assegurar l'accés a este sistema de transport públic a tota la població, incloses les persones amb problemes de discapacitat, de manera que es garantisca la igualtat en les condicions d'ús d'este mode de transport.
La implantació en estos vehicles d'autotaxi de sistemes d'accés a persones amb discapacitat representa, no obstant això, un elevat cost econòmic per al transportista autònom, per la qual cosa donat l'interés que la seua progressiva implantació té per a facilitar la mobilitat d'estos col·lectius l'Entitat de Transport Metropolità ja va establir per a l'exercici 2005 un programa d'ajudes econòmiques per a finançar la inversió requerida, a fi d'adaptar els vehicles d'autotaxi a l'Àrea de Prestació Conjunta de València, programa a què es dóna continuïtat a través de la present resolució.
Així mateix, amb l'objectiu de materialitzar les orientacions, directrius i recomanacions comunitàries, relatives a la necessitat de disminuir l'emissió de gasos contaminants per al medi ambient i en la línia de les polítiques posades en marxa en un altre tipus de transports (com és el cas, per exemple, del transport urbà per autobús en la ciutat de València), és convenient potenciar i afavorir l'ús de vehicles automòbils destinats a la prestació del servici del taxi que circulen amb fonts d'energia menys agressives per al medi ambient.
Per estes raons i en atenció al que abans s'ha esmentat, en l'exercici de les competències estatutàriament atribuïdes, el director de l'entitat va informar la Comissió Executiva de la conveniència d'establir des d'esta entitat, sistemes de finançament a través d'un procediment d'ajudes. En el seu informe va adjuntar una proposta de les bases que hi haurien de regir. Després de la discussió i deliberació prèvies, la Comissió Executiva i de conformitat amb el que disposa l'article 13.4 dels Estatuts de la eTM, aprovats per Acord del Consell de la Generalitat Valenciana, de 5 d'octubre de 2001, en relació amb l'article 6 de la Llei 1/1991, de 14 de febrer, d'Ordenació del Transport Metropolità de l'Àrea de València, va aprovar, en la sessió de 15 d'abril de 2009, la convocatòria esmentada.
Les ajudes convocades complixen els requisits de la política europea de la competència en acollir-se al règim d'exempció de minimis de les empreses que operen en el sector del transport per carretera, previst en el Reglament (CE) núm. 1998/2006, de la Comissió de 15 de desembre de 2006, relatiu a l'aplicació dels articles 87 i 88 del Tractat CE a les ajudes de minimis (DOCE L 379/5, de 28 de desembre de 2006)
Per tot això, i de conformitat amb l'acord adoptat per la Comissió Executiva de la eTM i fent ús de les atribucions conferides per l'article 40.2 del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, resolc:
Primer
Publicar la convocatòria de la concessió d'ajudes.
Segon
Autoritzar una despesa per un import de 80.000 euros a càrrec de la línia pressupostària SE000103 del vigent pressupost de la eTM per a 2009. L'import d'esta autorització quedarà automàticament ampliat en el cas d'haver majors fonts de finançament per a la mateixa finalitat en el pressupost de la eTM.
València, 16 d'abril de 2009.- El president del Consell d'Administració: Mario Flores Lanuza.
ANNEX
Bases per les quals es regix la convocatòria d'ajudes a transportistes autònoms, de vehicles d'autotaxi, a l'Àrea de Prestació Conjunta de València, per a l'adquisició de vehicles adaptats al transport de persones amb discapacitat i adquisició de vehicles ecològics
Article 1. Objecte, règim i finançament
1. És objecte de la present convocatòria atorgar ajudes econòmiques per a l'adquisició de vehicles d'autotaxi adaptats al transport de persones amb discapacitat i per a l'adquisició de vehicles ecològics, adscrits a autoritzacions de l'Àrea de Prestació Conjunta de València.
2. La concessió d'estes ajudes s'efectua per mitjà d'un règim de concurrència competitiva.
3. El règim de les ajudes serà el que determinen els articles següents, d'acord amb l'ordenament jurídic vigent. Estes ajudes s'acullen al règim de minimis.
4. Per a l'exercici 2009, les ajudes previstes en la present convocatòria es finançaran a càrrec del crèdit contingut en la línia pressupostària SE000103 del vigent pressupost de la eTM per a 2009, amb un import global de 80.000 euros. L'import esmentat quedarà automàticament ampliat en el cas que la eTM reba majors fonts de finançament per a esta finalitat durant el present exercici.
5. Les ajudes seran atorgades fins que s'esgote la consignació pressupostària a què es referix l'apartat 4.
Article 2. Beneficiaris
1. Podran ser beneficiaris d'estes ajudes els titulars d'autoritzacions de taxi en l'Àrea de Prestació Conjunta de València que adquirisquen o hagen adquirit un vehicle nou d'autotaxi destinat al transport de persones amb discapacitat o que adquirisquen o hagen adquirit un vehicle nou i ecològic, des de l'1 de gener de 2007 i complisquen els requisits següents:
a) Estar al corrent en el compliment de les obligacions tributàries i de la Seguretat Social.
b) No tindre embargada l'autorització.
c) No tindre pendent de pagament cap sanció imposada per infracció de la legislació en matèria de transport.
d) Els beneficiaris de les ajudes estaran obligats al compliment dels requeriments que amb caràcter general s'assenyalen en l'article 14 de la Llei General de Subvencions (Llei 38/2003, de 17 de novembre, publicada en el BOE del 18 de novembre).
2. Les condicions exigides per a tindre la condició de beneficiari hauran de complir-se al temps de presentar la sol·licitud.
Article 3. Requisits
1. Els qui sol·liciten ser beneficiaris de les ajudes hauran de tindre els requisits i aportar la documentació a què es referix l'article 4 d'esta convocatòria.
2. L'import de les subvencions o ajudes no podrà ser d'una quantia que, aïlladament o conjuntament amb les subvencions d'altres administracions públiques o amb altres ingressos provinents d'ens públics o privats, supere el cost de la inversió que el beneficiari realitze en l'adquisició del corresponent vehicle.
Article 4. Sol·licituds, documentació i terminis
1. Les sol·licituds d'ajuda previstes en la present orde s'hauran d'efectuar per mitjà d'instància formalitzada d'acord amb el model que s'adjunta com a annex I.
2. Les sol·licituds d'ajuda juntament amb la documentació corresponent podran presentar-se durant vint dies, comptadors a partir del dia de la publicació d'esta convocatòria en el Diari Oficial de la Comunitat Valenciana, en el Registre d'entrada de la eTM, ja siga directament, o bé en qualsevol de les formes establides en l'article 1 del Decret 130/1998, de 8 de setembre, del Consell de la Generalitat Valenciana.
3. L'incompliment del termini de presentació de la sol·licitud determinarà l'exclusió automàtica en l'accés a l'ajuda.
4. La sol·licitud anirà acompanyada dels documents següents:
a) Còpia compulsada del document nacional d'identitat o passaport vigent.
b) Còpia compulsada del permís de circulació del vehicle.
c) Còpia compulsada de la targeta d'inspecció tècnica.
d) Còpia compulsada de l'autorització vigent de taxi en què figure ja adscrit el vehicle per al qual se sol·licite l'ajuda.
e) Acreditació de trobar-se al corrent en el compliment de les obligacions tributàries i de la Seguretat Social, per a la qual cosa haurà de presentar l'original dels documents següents:
- Certificat expedit per l'òrgan estatal competent de l'administració tributària.
- Certificat expedit per l'òrgan competent de la Conselleria d'Economia i Hisenda.
- Certificat expedit per l'òrgan competent que acredite estar donat d'alta en l'Impost d'Activitats Econòmiques.
- Certificat expedit per l'òrgan competent de la Seguretat Social.
Els certificats hauran de ser positius o, si és el cas, indicar que els deutes estan ajornats, fraccionats o acordada la suspensió en ocasió de la impugnació de les corresponents liquidacions. A l'efecte de la present convocatòria, els certificats esmentats tindran validesa per un període de sis mesos des de la data de l'expedició. Si caduquen amb antelació a la proposta de resolució, es comunicarà esta circumstància al sol·licitant perquè presente un certificat actualitzat.
El sol·licitant podrà autoritzar expressament a la eTM per a demanar davant dels òrgans competents les dades expressives d'estar al corrent en el compliment de les obligacions tributàries (estatals i comunitat autònoma) i davant de la Seguretat Social, per mitjà de l'ompliment de l'imprés que a este efecte se li facilitarà.
f) En el cas d'adquisició de vehicles adaptats, compromís d'atendre amb caràcter prioritari les demandes de les persones amb discapacitat. Este compromís quedarà articulat a través de l'adscripció del beneficiari a una emissora de ràdio la seu de la qual es trobe a l'Àrea de Prestació Conjunta de València i l'àmbit d'actuació s'hi circumscriga. Dita emissora de ràdio haurà de comprometre's, a més, a lliurar a requeriment de la eTM la relació, amb la periodicitat que esta última determine, del nombre de servicis que a través de l'emissora ha prestat el beneficiari a persones amb discapacitat. Als efectes que establixen les presents bases s'entendrà que el servici es presta de manera prioritària si almenys el 80 per 100 dels servicis realitzats per cada període de 30 dies naturals ho han sigut a persones discapacitades.
g) Declaració responsable en què s'especifique qualsevol altra ajuda o finançament públic rebut per a l'adquisició o adaptació del vehicle per al qual se sol·licita ajuda a l'empara de la present convocatòria, i concreció dels imports rebuts a este efecte (annex II)
h) Declaració responsable de les ajudes de minimis concedides per qualsevol projecte a l'empresa o persona durant els tres últims exercicis fiscals, amb indicació d'import, organisme, data de concessió i règim d'ajudes en què s'empara; o si és el cas, declaració de no haver-ne rebut cap (annex II)
i) Declaració responsable acreditativa de no estar inclòs en les prohibicions per a obtindre la condició de beneficiari establides en l'article 13, apartat 2 de la Llei 38/2003, de 17 de novembre, General de Subvencions (annex II)
j) Declaració responsable de no trobar-se inhabilitat per a rebre ajudes o subvencions de la Generalitat (annex II)
k) Declaració responsable de no ser deutor de la Generalitat per les obligacions per reintegrament de subvencions que, si és el cas, se li hagueren exigit, de conformitat amb el que determina l'article 13.2 de la Llei 38/2003, de 17 de novembre, General de Subvencions (annex II)
l) Declaració responsable de no tindre embargada l'autorització d'autotaxi (annex II)
m) Declaració responsable de no tindre pendent de pagament cap sanció imposada per infracció de la legislació en matèria de transports (annex II)
L'assumpció d'estes obligacions no impedirà al beneficiari el canvi d'adscripció a una altra emissora de ràdio, sempre que es complisquen les condicions abans establides i es comunique amb una antelació mínima de cinc dies a la eTM. El canvi esmentat serà obligatori si l'emissora de ràdio no remet en el termini de deu dies, comptadors des de la notificació del requeriment, la informació sol·licitada per la eTM. En este cas, la eTM comunicarà al beneficiari l'obligació de canviar d'emissora, la qual cosa s'haurà de complir en el termini màxim de deu dies des de la notificació.
La eTM inclourà en la pàgina web i comunicarà a les associacions de discapacitats legalment reconegudes per la Conselleria de Benestar Social, la relació de les emissores de ràdio a què estan adscrits els vehicles adaptats que han sigut objecte de subvenció.
5. Els documents que no siguen originals hauran d'estar degudament confrontats i compulsats.
Article 5. Quantia
1. L'adquisició de vehicles destinats al transport de persones amb discapacitat serà subvencionada amb un màxim de 18.000 euros. Per a la determinació de la quantitat exacta, es tindrà en compte el fet d'haver sigut adjudicatari d'una altra subvenció per a esta mateixa finalitat.
2. L'adquisició d'un vehicle ecològic serà subvencionada amb estes quantitats. Per a la seua determinació, es tindrà en compte també el fet de rebre o haver rebut altres subvencions per a esta mateixa finalitat:
a) Vehicles de propulsió híbrida: des d'un mínim de 4.500 euros fins a un màxim de 6.000 euros.
b) Vehicles alimentats per gas natural i gasos liquats del petroli: des d'un import mínim per vehicle de 2.000 euros fins a un màxim de 3.000 euros.
3. En tot cas l'import de les presents ajudes no podrà fer que l'import total de les ajudes de minimis que reba l'empresa durant un període de tres exercicis fiscals siga superior a cent mil euros (100.000 €)
De conformitat amb el que establix l'article 31 de la Llei 38/2003, de 17 de novembre, General de Subvencions, quan l'import de la despesa subvencionable supere la quantia de 12.000 €, el beneficiari haurà de sol·licitar com a mínim 3 ofertes de diferents proveïdors, amb caràcter previ a la contractació del compromís per al lliurament del bé llevat que per l'especials característiques de les despeses subvencionables no hi haja en el mercat suficient nombre d'entitats que el subministren o presten, o llevat que la despesa s'haguera realitzat abans de la sol·licitud de la subvenció.
L'elecció entre les ofertes presentades, que haurà de presentar-se juntament amb la sol·licitud, es realitzarà d'acord amb els criteris d'eficiència i economia, i s'haurà de justificar expressament en una memòria l'elecció quan no corresponga a la proposta econòmica més avantatjosa.
Article 6. Criteris per a atorgar les subvencions
1. Les ajudes econòmiques seran concedides fins a esgotar el crèdit pressupostari i quan, complint tots els requisits de la convocatòria, el vehicle objecte de subvenció haja sigut adscrit a l'autorització corresponent i haja sigut emesa la targeta de transport oportuna. En el cas que el crèdit s'esgote i hi haja dos o més sol·licituds d'ajuda per atendre que tinguen la mateixa data d'adscripció del vehicle, es tindrà en compte la que faça referència a la substitució d'un vehicle l'antiguitat del qual més s'aproxime (per excés o per defecte) a cinc anys.
2. No obstant el que disposa l'apartat anterior, prevaldran les sol·licituds relatives a subvenció per adquisició de vehicles adaptats sobre les relatives a subvenció per transformació a gas, i estes, al seu torn, prevaldran sobre les relatives a adquisició de vehicles híbrids.
Article 7. Característiques que han de tindre els vehicles adaptats
1. Els requisits exigibles als autotaxis deriven de la normativa espanyola, arreplegada en la Norma UNE 26825, "Vehicles de carretera. Vehicles per al transport de persones amb mobilitat reduïda. Capacitat igual o menor a nou places, inclòs el conductor", publicada per AENOR el 20 de febrer de 2004 i la 1ª modificació, UNE 26733/1M, publicada per AENOR el dia 19 de novembre de 2004.
2. A més, serà de compliment obligatori la recomanació de l'esmentada Norma 26636 referida al respatler i reposacaps. Preferentment, s'instal·larà un respatler amb reposacaps que podrà ser fix (unit permanentment a l'estructura del vehicle) o desmuntable. Si no n'hi ha, es podrà instal·lar només un reposacaps (esta última opció només es permetrà si el reposacaps és dels que s'instal·len en l'estructura de la cadira).
Els requisits geomètrics per al respatler amb reposacaps s'especifiquen en l'annex C (informatiu) de la Norma UNE 26202.
Si l'alçària calçada-sòl del vehicle és superior a 250 mm, serà obligatòria la instal·lació d'un escaló, com a mínim, que complisca els requisits especificats en la UNE 26471.
A més, els vehicles hauran de complir la normativa establida per a este tipus de transport.
3. Els sistemes d'adaptació hauran de complir així els requisits següents:
a) Especificacions tècniques respecte a l'accés al vehicle:
- El vehicle disposarà d'un accés fàcil, còmode i segur per a un usuari de cadira de rodes sense abandonar-la.
- L'alçària mínima del buit per a l'accés de la persona amb mobilitat reduïda (PMR) en la cadira de rodes serà de 1.300 mm. Es recomana un mínim de 1.350 mm.
- L'amplària mínima del mencionat buit serà de 700 mm. Es recomana un mínim de 800 mm.
- Si la porta o les portes d'accés per a l'usuari de cadira de rodes són abatibles d'eix vertical, l'angle mínim d'obertura serà de 90º.
- Independentment del mode d'obertura de la porta o de les portes d'accés per a la PMR en la cadira de rodes, la porta tindrà un dispositiu d'enclavatge que impedirà el tancament fortuït durant l'operació d'entrada/eixida.
b) Especificacions tècniques respecte a la superfície d'allotjament:
- El vehicle disposarà d'espai interior suficient per a allotjar, com a mínim, un passatger en cadira de rodes.
- La superfície tindrà unes dimensions mínimes de:
· Longitud: 1.200 mm.
· Amplària: 700 mm (es recomana 800 mm)
- L'alçària lliure interior del vehicle, sobre un cercle de radi mínim de 400 mm, amb centre sobre el cap del passatger en cadira de rodes, ubicada en el lloc assignat, serà de 1.400 mm mínima.
- L'espai de l'automòbil que es condicione perquè viatge un passatger en cadira de rodes, serà tal que li permeta viatjar en el sentit de la marxa. Per motius de seguretat mai ha de posicionar-se transversalment a l'eix longitudinal del vehicle.
c) Especificacions respecte a la seguretat del passatger que viatja en cadira de rodes.
- En el vehicle es disposarà d'un dispositiu d'ancoratge per a la cadira de rodes que suporte els esforços de tracció, torsió i flexió a què pot exposar-se la cadira de rodes, així com als moviments de translació i gir.
- L'ancoratge haurà de subjectar la cadira de rodes per elements del xassís i no per elements fàcilment deformables com les rodes. Al seu torn l'ancoratge se subjectarà al xassís o bastidor del vehicle.
- El passatger en la cadira de rodes haurà de disposar d'un element de retenció, cinturó de seguretat que mai es considerarà com a component actiu de l'ancoratge de la cadira de rodes.
- Es disposarà d'un reposacaps que podrà ser fix o desmuntable.
d) Especificacions respecte a les persones de mobilitat reduïda no usuàries de cadira de rodes.
- L'angle d'obertura mínim de les portes abatibles d'eix vertical serà de 90º.
- Agafadors situats per a facilitar les operacions d'entrada/eixida i seure/alçar-se.
- Si l'alçària calçada-sòl del taxi és superior a la dels taxis convencionals (cas dels monovolums), es disposarà obligatòriament d'un escaló suplementari que reduïsca esta alçària, almenys per una de les portes.
e) Especificacions respecte a l'element per a auxiliar l'accés (rampa):
- Com a element per a auxiliar l'accés a l'automòbil podrà ser suficient portar entre l'equipament una rampa que formarà amb l'horitzontal del punt de suport en la calçada un pendent no superior al 30%.
- La rampa suportarà l'esforç que produïsca una massa de 250 kg en el centre del seu buit, en posició recolzada.
- L'amplària exterior mínima serà de 700 mm (es recomana 800 mm). En el cas que esta rampa estiga formada per dos canaletes, la seua separació interior màxima serà de 200 mm.
- Els costats exteriors i interiors en cas de canaletes tindran un vorell d'almenys 80 mm d'alçària.
f) Conceptes de normalització i integració
- A més dels criteris tècnics descrits, els vehicles hauran d'ajustar-se a la normativa establida per a este tipus de transport.
Article 8. Característiques que han de tindre els vehicles ecològics
1. A l'efecte del que disposen les presents bases, tindran la consideració de vehicles ecològics els vehicles automòbils aptes per a circular per mitjà de propulsió elèctrica, híbrida (sempre que tinguen capacitat de tracció elèctrica al 100% per mitjà de bateries), de piles de combustible o alimentats per gas natural, gasos liquats del petroli, o d'hidrogen, que tinguen unes emissions inferiors a 140 g de CO2/km.
Article 9. Òrgans competents per a l'ordenació, instrucció i resolució de l'expedient
1. L'òrgan competent per a l'ordenació i instrucció de l'expedient és el departament del taxi de la eTM, i correspon la proposta de resolució a una Comissió d'Avaluació que estarà integrada pels membres següents:
President: F. José Moltó Orduña, cap de l'Àrea Economicoadministrativa de la eTM.
Secretària: Elena Gil Valdés, assessora jurídica de la eTM.
Vocal: Gregorio Haro Javaloyes, cap de l'Àrea de Sistemes de Peatge, Comunicacions i Informàtica de la eTM.
Els membres de la Comissió d'Avaluació podran ser subtituïts temporalment en els supòsits de vacant, absència o malaltia per qui designe el director de la eTM.
2. Seran funcions de la Comissió:
a) Petició d'informes que siguen necessaris per a elaborar la proposta de resolució o que siguen exigits per la normativa vigent que siga d'aplicació, si és el cas.
b) Emetre informe i valorar les sol·licituds d'acord amb els criteris establits en l'article 6.
c) Proposar els beneficiaris a qui hagen d'adjudicar-se les ajudes, així com les quanties concretes.
En el que no establix la present convocatòria, la Comissió ajustarà el seu funcionament al règim jurídic dels òrgans col·legiats, regulat en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
3. L'òrgan competent per a adoptar la resolució d'adjudicació de les ajudes és el director de la eTM.
Article 10. Procediment d'adjudicació
1. Instrucció. Presentada la sol·licitud i transcorregut, si és el cas, el termini per a l'esmena d'errors a què es referix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener (LRJ-PAC), la Comissió procedirà al seu examen, així com a l'obertura del tràmit d'audiència en els termes establits en l'article 84 de la LRJ-PAC.
2. Proposta de resolució. Atés el que s'ha instruït, la Comissió formularà i elevarà, a l'òrgan competent per a resoldre sobre l'adjudicació, l'oportuna proposta de resolució, que haurà d'expressar:
a) Si és procedent o no l'adjudicació de l'ajuda de conformitat amb els requisits i criteris d'adjudicació previstos en la present convocatòria.
b) Quantia que s'ha d'adjudicar, si és el cas.
c) Si pertoca, la inclusió del sol·licitant en una llista de reserva per complir tots els requisits per a l'adjudicació de l'ajuda però no haver-hi crèdit suficient per al pagament d'esta.
3. Resolució. La resolució del director de la eTM per la qual es resol la present convocatòria es dictarà en el termini màxim de deu dies des de l'elevació de la proposta de resolució. La resolució d'adjudicació que es notifique farà constar a més, si és el cas, les obligacions que ha de complir el beneficiari per al pagament d'esta.
4. Notificació i publicitat. La notificació dels actes integrants del procediment serà efectuada de conformitat amb el que establix LRJ-PAC.
5. Silenci administratiu. Transcorregut el termini de sis mesos, comptadors des de la presentació de la sol·licitud sense que s'haja dictat una resolució expressa, es considerarà que és desestimatòria la concessió de l'ajuda.
6. En tot el que no establix la present convocatòria serà aplicable el que disposa la LRJ-PAC.
Article 11. Justificació de la despesa i pagament de les subvencions
1. Una vegada notificades les resolucions d'atorgament i abans del cobrament de les ajudes, els beneficiaris hauran de presentar la documentació següent:
a) Declaració responsable en què s'especifiquen les ajudes o finançaments públics o privats obtinguts o sol·licitats per als mateixos fins, així com el sotmetiment a control i comprovació per part de l'administració de l'efectiva instal·lació i manteniment de tota la instal·lació.
b) Dades de domiciliació bancària.
2. Una vegada rebuda dins del termini i la forma escaient la documentació referida per l'administració, i després de les oportunes comprovacions, es procedirà al pagament de l'ajuda.
Article 12. Obligacions dels beneficiaris
Els beneficiaris de les ajudes estaran obligats a:
a) Portar en el vehicle, en un lloc ben visible, el símbol internacional de vehicle adaptat, i especificar que el sistema d'adaptació ha sigut subvencionat per la eTM.
b) Per als vehicles adaptats, mantindre en ús l'equip i els elements instal·lats en el vehicle durant un període mínim i continuat de sis anys. El control d'esta obligació es verificarà principalment a través del compliment de l'obligació de visat anual de l'autorització (targeta), així com en els supòsits de transmissió de l'autorització o substitució de vehicle, supòsits en què haurà de quedar sempre garantit el compliment del compromís. L'incompliment total o parcial de la present obligació pel beneficiari comportarà l'obligació de reintegrar l'import percebut proporcionalment segons el període de compliment, amb els interessos legals corresponents des del moment del pagament efectiu fins a la devolució del principal.
c) Per als vehicles ecològics, mantindre adscrit l'esmentat vehicle a l'autorització de taxi durant, almenys, un període de sis anys. El control d'esta obligació es verificarà principalment a través del compliment de l'obligació de visat anual de l'autorització (targeta), així com en els supòsits de transmissió de l'autorització o substitució de vehicle, supòsits en què haurà de quedar sempre garantit el compliment del compromís. L'incompliment total o parcial de la present obligació pel beneficiari comportarà l'obligació de reintegrar l'import percebut proporcionalment segons el període de compliment, amb els interessos legals corresponents des del moment del pagament efectiu fins a la devolució del principal.
d) Facilitar qualsevol dada o document que l'Entitat de Transport Metropolità considere necessari demanar per a un coneixement exacte i veraç del compliment dels objectius i fins de la present resolució.
e) Comunicar a l'Entitat de Transport Metropolità qualsevol ajuda o subvenció que reben per a la mateixa finalitat d'altres administracions o entitats públiques o privades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
f) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial vigent, amb la finalitat de garantir l'exercici adequat de les facultats de comprovació i control.
g) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
h) A l'efecte de complir el que disposa l'article 4.3.g), el beneficiari haurà de presentar en la eTM en el termini de 15 dies, comptadors des de la recepció de la resolució de concessió de la subvenció, la documentació següent:
- Declaració per la qual el beneficiari es compromet a atendre amb caràcter prioritari les demandes d'usuaris discapacitats.
- Acord subscrit amb una emissora de ràdio per a l'adscripció del vehicle a esta última, amb el compromís de dita emissora que s'atendran amb caràcter prioritari els servicis demandats per persones amb discapacitat i enviament dels requeriments que siguen notificats per la eTM a l'efecte de verificar el compliment de prestació preferent del servici.
Article 13. Revocació de la subvenció
1. Els adjudicataris de l'ajuda quedaran sotmesos a les responsabilitats i règim sancionador que sobre infraccions administratives en matèria d'ajudes establisca la legislació vigent aplicable.
2. Procedirà el reintegrament de les quantitats, així com l'exigència de l'interés de demora des del moment del pagament de l'ajuda, en els casos previstos per l'apartat 9 de l'article 47 del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991.
Article 14. Desenvolupament, execució i aplicació
Es faculta el director de la eTM per a dictar les disposicions i adoptar les mesures que es considere oportunes per a l'aplicació del que disposa la present resolució.
Article 15. Recursos
La present convocatòria i tots els actes administratius que se'n deriven podran ser impugnats en els casos i en la forma establida en l'article 4.5 dels Estatuts de la eTM, aprovats per Acord del Consell de la Generalitat Valenciana, de 5 d'octubre de 2001, i en els articles 107 i següents de la LRJ-PAC. Tot això sense perjuí que puguen interposar-se qualssevol altres recursos que es consideren oportuns.